অফিসের মধ্যে ভিন্‌ ধর্মের মহিলার সঙ্গে আপত্তিকর অবস্থায় থাকার অভিযোগে এক যুবককে নগ্ন করে, পেটালো উত্তেজিত জনতা। অফিস থেকে টেনে বার করে এনে রাস্তায় ফেলে পেটানো হল ওই যুবককে। শুধু তাই নয়, পুরো ঘটনাকে ভিডিও বন্দিও করা হল। গত মঙ্গলবার ঘটনাটি ঘটেছে ঝাড়খণ্ডের বোকারো জেলায়। ঘটনায় জড়িত থাকার অভিযোগে মন্টু যাদব নামে স্থানীয় এক যুবকের নামে এফআইআর দায়ের করেছে পুলিশ। পুলিশ ও স্থানীয় সূত্রে খবর, মহম্মদ শাকির নামে ওই যুবক বোকারোর প্রাজ্ঞ সেন্টারে চাকরি করেন। অভিযোগ, ওই দিন অফিসের মধ্যে একটি মহিলার সঙ্গে তাঁকে আপত্তিকর অবস্থায় দেখে কয়েক জন স্থানীয় যুবক। তাদের দাবি, মহিলাটি অন্য ধর্মের। এর পরেই অফিসের বাইরে আরও লোকজন জড়ো করে আনে তারা। মহম্মদকে বাইরে টেনে বার করে এনে এলোপাথারি মারতে শুরু করে ওই যুবকেরা। তাঁর জামা কাপড় ছিঁড়ে নগ্ন করে ঘোরানো হয় গোটা এলাকায়। পরে পুলিশ এসে পরিস্থিতি সামাল দেয়। মহম্মদকে উদ্ধার করে নিয়ে যাওয়া হয় স্থানীয় একটি হাসপাতালে। প্রচুর রক্তক্ষরণের কারণে তাঁর অবস্থা আশঙ্কাজনক বলে জানিয়েছেন চিকিৎসকেরা।